Kultūras ministrijas apbalvojuma par jauniešu sasniegumiem starptautiskajos konkursos, izstādēs un skatēs mākslu nozarēs

NOLIKUMS

1. Vispārīgie noteikumi
1. Kultūras ministrijas (turpmāk – Ministrija) apbalvojums par jauniešu sasniegumiem starptautiskos konkursos, izstādēs un skatēs mākslu nozarēs (turpmāk – Balva) ir augstākais apbalvojums kultūrizglītības nozarē.

2. Balvu piešķir Kultūras ministrija, Balvas piešķiršanas norisi nodrošina Latvijas Nacionālais kultūras centrs (turpmāk – Centrs).

3. Balvas piešķiršanas mērķis ir novērtēt Latvijas Republikas bērnu un jauniešu vecumā no 10 līdz 20 gadiem sasniegumus starptautiskajos konkursos, izstādēs un skatēs iepriekšējā kalendārajā gadā.

4. Balvu piešķir par individuāliem vai kameransambļu (autoru grupas) sasniegumiem starptautiskos konkursos, izstādēs un skatēs šādās kategorijās:
4.1. bērnu un jauniešu sasniegumi vizuālās mākslas un dizaina nozarē;
4.2. bērnu un jauniešu sasniegumi mūzikas nozarē;
4.3. bērnu un jauniešu sasniegumi dejas nozarē.

5. Balvas piešķiršanai izmantojami attiecīgajam mērķim Ministrijas budžetā paredzētie valsts budžeta līdzekļi.

6. Balvas izvērtēšana notiek divās kārtās:
6.1. pirmā kārta – atbilstības administratīvajiem vērtēšanas kritērijiem pārbaude (noteikti nolikuma 20.1.apakšpunktā);
6.2. otrā kārta – atbilstības kvalitātes vērtēšanas kritērijiem pārbaude (noteikti nolikuma 20.2.-20.4.apakšpunktos).

2.	Balvas pretendenti
7. Balvas pretendenti ir:
7.1. Bērni un jaunieši, vecumā no 10 līdz 20 gadiem, kuri starptautiskajos konkursos, izstādēs un skatēs iepriekšējā kalendārajā gadā ir ieguvuši godalgotu vietu;
7.2. pedagogi un koncertmeistari, kuri iepriekšējā kalendārajā gadā gatavojuši bērnus un jauniešus vecumā no 10 līdz 20 gadiem starptautiskajiem konkursiem, izstādēm un skatēm, kuri ir ieguvuši godalgotu vietu.

3.	Pieteikšanās kārtība

8. Informāciju par Balvas pieteikumu iesniegšanas mērķi un termiņiem Centrs publicē oficiālajā izdevumā „Latvijas Vēstnesis” līdz 15.augustam. Pieteikumu iesniegšanas kārtība, Balvas piešķiršanas nolikums un Balvas pieteikuma anketa (Nolikuma Pielikums Nr.1, Pielikums Nr.2, Pielikums Nr.3) tiek publicēta Kultūras ministrijas mājas lapā www.km.gov.lv, Centra mājas lapā www.lnkc.gov.lv un Centra Kultūras un radošās industrijas izglītības nodaļas mājas lapā www.kriic.lv.

9. Pieteikumus Balvas piešķiršanai var iesniegt:
9.1. profesionālās vidējās, profesionālās ievirzes, vispārizglītojošo un interešu izglītības iestāžu vadītāji;
9.2. izglītības programmu vadītāji;
9.3. studiju un pulciņu vadītāji;
9.4. ārpus izglītības iestādēm strādājoši pedagogi.

10. Pieteikumus Balvai četru nedēļu laikā no sludinājuma publicēšanas dienas oficiālajā izdevumā „Latvijas Vēstnesis” un Balvas nolikuma publicēšanas dienas Kultūras ministrijas mājas lapā www.km.gov.lv jāiesniedz Ministrijā personīgi (Kultūras ministrijas Personāla un dokumentu pārvaldības nodaļā, K.Valdemāra ielā 11a, Rīgā) vai jānosūta pa pastu (Kultūras ministrijas Balvas konkursam, Kultūras ministrija, K.Valdemāra 11a, Rīga LV 1364).

11. Iesniedzamie dokumenti:
11.1. aizpildīta Balvas pieteikuma anketa (Pielikums Nr. 1, Pielikums Nr. 2, Pielikums Nr. 3);
11.2. sasniegumu apliecinoša dokumenta kopija;
11.3. dokumenti un informatīvi materiāli, kas raksturo attiecīgo konkursu, izstādi, skati un pretendenta dalību tajā - konkursa nolikums un tā tulkojums latviešu valodā, dalībnieku un dalībvalstu skaits konkursā, izstādē vai skatē un pretendenta vecuma grupā, konkursa, skates vai izstādes žūrijas sastāvs;
11.4. kategorijā „Bērnu un jauniešu sasniegumi vizuālās mākslas un dizaina nozarē” - prēmētā mākslas darba fotogrāfija, norādot mākslas darba izmērus;
11.5. kategorijā „Bērnu un jauniešu sasniegumi mūzikas nozarē” - atskaņotās muzikālās programmas saraksts, norādot hronometrāžu;
11.6. kategorijā „Bērnu un jauniešu sasniegumi dejas nozarē” - izpildītās dejas (skatuves mākslas) programmas saraksts, norādot hronometrāžu;
11.7. cita informācija, kas ļauj novērtēt konkursa, izstādes, skates nozīmīgumu. Apbalvošanas komisija ir tiesīga lemt, vai šī informācija ir ņemama vērā, izvērtējot Balvu pretendentus.
	
4.	Balvas žūrija
12. Balvas žūrijas sastāvu un Balvas žūrijas priekšsēdētāju apstiprina kultūras ministrs.

13. Balvas žūrijas darbību un lēmumu pieņemšanas kārtību  nosaka šis nolikums.

14. Centrs veic šādas funkcijas:
14.1. Balvas žūrijas priekšsēdētāja uzdevumā sasauc žūrijas sēdes;
14.2. plāno un organizē Balvas žūrijas darbu;
14.3. izstrādā Balvas žūrijas sēžu darba kārtību un organizē paredzēto jautājumu izskatīšanu;
14.4. protokolē Balvas žūrijas sēdes. 

15. Balvas žūrijas sēdes vada Balvas žūrijas priekšsēdētājs. Balvas žūrijas sēdes ir slēgtas. Balvas žūrijai ir tiesības pieaicināt kultūrizglītības jomas ekspertus ar padomdevēja tiesībām.

16. Balvas žūrija ir lemttiesīga, ja tajā piedalās vismaz divas trešdaļas Balvas žūrijas locekļu.

17. Balvas žūrija lēmumus pieņem atklātā balsojumā ar vienkāršu balsu vairākumu. Ja balsis sadalās vienādi, noteicošā ir Balvas žūrijas priekšsēdētāja balss. 

18. Protokolu paraksta visi klātesošie Balvas žūrijas locekļi. Protokolā norāda sēdes darba kārtību, lēmumus un balsošanas rezultātus. Lēmuma pamatojuma daļā norāda nopelnu izvērtējumu attiecīgajā jomā. Sēdes protokolu paraksta Balvas žūrijas sēdes vadītājs un sekretārs.

19. Centrs apkopo Balvas žūrijas rekomendācijas par Balvas fonda sadalījumu un atzinības rakstu piešķiršanu. Rekomendācijas Balvas žūrijas priekšsēdētājs iesniedz kultūras ministram apstiprināšanai, sagatavojot rīkojuma projektu par Balvas piešķiršanu un citu nepieciešamo dokumentāciju. Balvas un atzinības rakstus ar savu lēmumu piešķir kultūras ministrs.

5.	Pieteikumu vērtēšanas kritēriji

20. Izskatot pieteikumus Balvai, Balvas žūrija vērtē:
20.1. pieteikuma atbilstību administratīvajiem kritērijiem – vai ir iesniegti visi prasītie dokumenti, vai Balvas pretendents atbilst nolikuma 3. un 4.punkta prasībām;
20.2. konkrētajā mākslas nozarē atbilstību starptautiskās rezonanses trīs grupām: A – prestižs konkurss, izstāde, skate, B – nozīmīgs konkurss, izstāde, skate, C – mazāk nozīmīgs konkurss, izstāde, skate;
20.3. kritēriju starptautiskās rezonanses trīs grupu A, B, C līmeņa noteikšanai tiek vērtēts: žūrijas sastāvs (starptautisks vai nacionāls), kārtu skaits, konkursa, izstādes, skates uzdevuma sarežģītības pakāpe, dalībnieku skaits, valstu pārstāvniecība, proporcija balvu skaitam attiecībā pret dalībnieku skaitu, konkursa, izstādes, skates dalībnieku atlases noteikumu sarežģītības pakāpe;
20.4. iegūto godalgoto vietu šādos apbalvojumos – „Lielā balva”, „Pirmā vieta”, „Otrā vieta” un „Trešā vieta".

21. Gadījumos, kad konkursa, izstādes un skates nolikumā paredzētais apbalvojums netiek formulēts kā „Lielā balva”, „Pirmā vieta”, „Otrā vieta” un „Trešā vieta”, bet ir cita godalga, Balvas žūrija ir tiesīga lemt par šo apbalvojumu pielīdzināšanu šī nolikuma 20.punktā minētajiem sasniegumiem.

22. Izglītojamo sasniegumus vērtē atbilstoši 20.punktā noteiktajiem vērtēšanas kritērijiem. Ja iegūto vienu godalgoto vietu dala vairāki izglītojamie (kameransamblis, autoru grupa), naudas balva sadalāma vienādās daļās visiem vienas godalgotās vietas ieguvušajiem izglītojamiem.

23. Pedagogi un koncertmeistari, kuri gatavojuši bērnus un jauniešus vecumā no 10 līdz 20 gadiem starptautiskajiem konkursiem, izstādēm un skatēm tiek apbalvoti atbilstoši izglītojamo sasniegumiem.

24. Ja izglītojamo konkursam, izstādei vai skatei gatavojuši vairāki pedagogi, vai koncertmeistari, naudas summa sadalāma līdzīgās daļās. Atzinības rakstu un naudas balvu pasniedz katram pedagogam un koncertmeistaram.

6.	Noslēguma noteikumi

25. Balvas konkursa rezultāti tiek publicēti Ministrijas mājas lapā sadaļā Kultūrizglītība www.km.gov.lv un Centra mājas lapās www.lnkc.gov.lv un www.kriic.lv.

26. Balvas konkursa rezultātā piešķirtā nauda tiek ieskaitīta Balvas saņēmēja norādītajā bankas kontā.

27. Ja Balvas saņēmējam nav bankas konta, Balvas konkursa rezultātā piešķirtā nauda tiek ieskaitīta apbalvojamā izglītojamā vecāku vai aizbildņa uzrādītajā bankas kontā. 

28. Balvas piešķiršanas ceremonija notiek vienu reizi gadā – speciāli šim nolūkam veidotā pasākumā. 

29. Balvas piešķiršanas ceremonijas norisi nodrošina Centrs no Balvas piešķiršanai budžetā paredzētajiem valsts budžeta līdzekļiem.